Predkladacia správa

Počas dvoch dní 27. a 28. novembra 2006 sa vo francúzskom Štrasburgu v priestoroch Rady Európy konala Ministerská konferencia Pompidou Group (PG) za účasti ministrov a vládnych predstaviteľov členských krajín Pompidou Group, zodpovedných vo svojom štáte za otázky súvisiace s drogovou problematikou. Delegáciu Slovenskej republiky viedol podpredseda vlády Slovenskej republiky pre vedomostnú spoločnosť, európske záležitosti, ľudské práva a menšiny, ktorý je zároveň predsedom Výboru ministrov pre drogové závislosti a kontrolu drog. Zastupovanie Slovenskej republiky v medzinárodných organizáciách a inštitúciách a zabezpečenie záujmov Slovenskej republiky na medzinárodnom poli v oblasti protidrogovej politiky vyplýva Výboru ministrov pre drogové závislosti a kontrolu drog z jeho Štatútu.

V priebehu dvojdňovej ministerskej konferencie ministri a vládni predstavitelia členských krajín Pompidou Group diskutovali o európskej protidrogovej politike a o jej ďalšom smerovaní v zmysle poslania a činnosti Pompidou Group. Vo svojich oficiálnych príhovoroch predstavitelia členských krajín Pompidou Group potvrdili dôležitosť a význam tohto európskeho koordinačného orgánu pri Rade Európy, ocenili doterajšie aktivity v oblasti boja proti zneužívaniu drog a nelegálneho obchodovania s drogami v Európe a schválili navrhnuté aktivity Pompidou Group do nasledujúceho pracovného obdobia.

Ministerská konferencia PG ako najvyššia politická autorita Pompidou Group zahajuje nové pracovné obdobie Pompidou Group, ktoré je určené na obdobie štyroch rokov 2007 až 2010. Nové pracovné obdobie sa spája s voľbou prezidenta a viceprezidenta Pompidou Group a prijímaním strategických pracovných dokumentov a priorít na nasledujúce funkčné obdobie. 

Členskými krajinami Pompidou Group bola na ministerskej konferencii za prezidenta PG jednohlasne zvolená Poľská republika a viceprezidentom PG sa stalo Španielsko.

Prijímanými strategickými dokumentmi počas ministerskej konferencii boli (1) Politická deklarácia PG, (2) Sumarizujúca správa o výsledkoch činnosti z Pracovného programu PG na roky 2004 až 2006 a (3) Pracovný program PG na roky 2007 – 2010. Uvedené dokumenty, schválené členskými krajinami Pompidou Group, vo svojom obsahu potvrdzujú hlavné poslanie Pompidou Group, ktorým je rozvíjať efektívnu európsku protidrogovú politiku, riešiacu otázky zneužívania drog a nelegálneho obchodovania s drogami v Európe. Zároveň potvrdzujú budúcu úlohu Pompidou Group pri rozvíjaní spolupráce s medzinárodnými inštitúciami, pôsobiacimi v oblasti protidrogovej politiky, ako aj úlohu Pompidou Group v pokračovaní prepájania členských krajín Európskej únie a ostatných krajín Európy, najmä krajín Východnej Európy a prihraničných regiónov. Pracovným programom PG 2007 – 2010 si Pompidou Group vytyčuje pracovné ciele a aktivity, ktoré sa budú realizovať prostredníctvom šiestich pracovných platforiem rozdelených podľa opatrení redukcie dopytu a ponuky po drogách.

Predkladaný materiál nemá ekonomický, finančný, environmentálny vplyv ani vplyv na zamestnanosť a podnikateľské prostredie. 

Materiál je nelegislatívnej a nekoncepčnej povahy, nezasahuje do pôsobnosti iných orgánov verejnej moci a ani z neho nevyplývajú týmto orgánom nijaké úlohy a z tohto dôvodu nebol materiál podľa čl. 10 bodu 6 smernice na prípravu a predkladanie materiálov na rokovanie vlády SR zaslaný na medzirezortné pripomienkové konanie.